## La Filmoteca Valenciana projecta la producció britànica d’animació ‘Paddington’

*** La pel·lícula de Paul King es projecta el dissabte 12 d’abril i el diumenge 13 d’abril, a les 18:00 hores
* Les dos projeccions s’emmarquen en el cicle mensual ‘Menuda Filmo’, dedicat al públic infantil**

La Filmoteca Valenciana projecta el dissabte 12 d’abril i el diumenge 13 d’abril, a les 18:00 hores, la producció britànica d’animació *Paddington* (2014), dirigida per Paul King. Les dos projeccions s’emmarquen en el cicle mensual ‘Menuda Filmo’, dedicat al públic infantil.

Coincidint amb l’estrena de la tercera entrega de les aventures de Paddington, la Filmoteca Valenciana recupera la primera adaptació cinematogràfica dels cèlebres llibres infantils de Michael Bond protagonitzats per l’os Paddington.

Paul King aconseguix mantindre’s fidel a l’esperit dels llibres originals i oferir un film d’aventures clàssic, amb ritme i ben construït. El resultat és una comèdia familiar imaginativa i entranyable per als espectadors de totes les edats.

Paddington és un jove os que viu amb els seus oncles en la selva del Perú i que somia a conéixer Londres. Un fort terratrémol devasta la selva i mata el seu oncle. L’endemà, sa tia decidix embarcar Paddington com a polissó en un vaixell que es dirigix a Anglaterra.

Una vegada arribat a Londres, busca una casa, però en vore’s perdut i sol en l’estació de Paddington, comença a adonar-se que la vida a Europa no és com havia imaginat. Fins que coneix la família Brown, que li oferix un refugi temporal.

L’entrada a les projeccions de ‘Menuda Filmo’ és gratuïta per a menors de 14 anys. Cada persona podrà traure un màxim de sis entrades. Les entrades es poden adquirir de manera anticipada en taquilla.ivc.gva.es o el mateix dia de la sessió, en taquilla, des de mitja hora abans de l’inici de la projecció. La taquilla es tancarà cinc minuts abans de la projecció

Fecha: 11/04/2025